Hanno Pevkur		
Kaitseministeerium	
	
 	04.09.2025 nr 1-12/958 - 1	
hanno.pevkur@kaitseministeerium.ee 		

	

Ettepanekud kohalike omavalitsuste kaasamiseks riigikaitse tugevdamisse		

Lugupeetud kaitseminister Hanno Pevkur	

Riigikontrolli järjekordne hinnang kaitseministeeriumi haldusalas toimuvale on murettekitav. Avalikkuse ette toodud pikaajalised puudused – korrast ära dokumentatsioon, lepingute kadumine ning ekslikud maksed ettevõtetele – tekitavad õigustatult küsimuse, kui tõhusalt suudetakse riigikaitseks eraldatud vahendeid tegelikult kasutada. 

Paratamatult tekib arusaamine, et kaitseministeeriumi haldusalas ei ole piisavalt suutlikkust, et riigikaitseks mõeldud raha efektiivselt ja sihtohtstarbeliselt kasutada. Usun, et kohalikud omavalitsused saavad siinkohal olla abiks, et eraldatud vahendid saaksid võimalikult kiirelt ja optimaalselt riigikaitse eesmärki teenivatesse investeeringutesse suunata. Kuna kehtiv riigieelarve seadus sisuliselt ei sea piire sellele, kuidas minister saab oma haldusala raha kasutada, siis saaks muudatused ellu viia juba lähiajal.

Tallinna linnavalitsuse liikmena pean vajalikuks teha Teile järgmised ettepanekud:

1.	Sihtotstarbeliselt rahastada droonitõrjevõimekuse suurendamist kohalikes omavalitsustes
•	Eriti Tallinnas tuleks rajada statsionaarsed droonitõrjesüsteemid peamiste suurte rahvakogunemiste paikadesse, näiteks Tallinna lauluväljakule.
•	Samuti peaksid omavalitsused saama paindlikke mobiilseid lahendusi droonide avastamiseks ja kahjutustamiseks. 
•	Projekti saab alustada ka tsiviildroonide avastuseks ja tõrjeks mõeldud süsteemidega, mis kahtlemata täiendavad nii PPA kui ka KV käsutuses olevaid süsteeme. Riigikaitse detsentraliseeritus muudab meie süsteemid hukukindlamaks.

2.	Rahastada tsiviil-lasketiirude rajamist üle Eesti kõikidesse kohalikesse omavalitsustesse
•	Kohalike omavalitsuste juurde tuleks rajada nüüdisaegsed tsiviilotstarbelised lasketiirud. See aitaks tõsta elanikkonna valmisolekut relvi käsitseda, suurendaks enesekaitsevõimet ning looks tihedama sideme riigikaitse ja kodanikuühiskonna vahel.
•	KOV-d saavad endi õlule lasketiirude projekteerimise ja ehitamisega seonduvad väljakutsed kui riigieelarvest on sihtotstarbeline rahastus olemas.

3.	Aidata kaasa Tallinna Munitsipaalpolitsei varustuse kaasajastamisele
•	Mupo vajab droonipüsse ning droonide avastamise seadmeid, et olla reaalselt võimeline reageerima linnakeskkonnas ja rahvakogunemistel tekkivatele ohtudele. Kahtlemata täidaks riigikaitselist eesmärki kui MuPo-le soetada kuulivestid – ka sel suvel on rünnatud meie ametnikke terariistadega.

Kõigi nende hangete puhul tuleks võimaluse korral eelistada kodumaiseid tootjaid. Nii kindlustame mitte ainult Eesti elanike turvalisust, vaid arendame ka kodumaist kaitsetööstust, suurendades riigi üldist vastupanuvõimet. Ka Kaitseliidu kohalike malevate rahastuse suurendamine toetab kahtlemata kogukondade riigikaitsesse kaasamist ning detsentraliseeritud vajaduspõhiste investeeringute tegemist.

Härra minister, arvestades nii riigikontrolli järjekordset negatiivset hinnangut kui ka viimaste nädalate sündmusi Eesti õhuruumis, palun Teil kaaluda neid ettepanekuid ja teha vajalikud otsused juba lähiajal. Eesti pealinna turvalisus on osa kogu riigi turvalisusest. 
Kohalikud omavalitsused soovivad Eesti riigi kaitsesse panustada nõu ja jõuga – aitame hea meelega riigikaitseks mõeldud raha sihtotstarbeliselt ja korrektselt rakendada.

	
Lugupidamisega	

	
	
(allkirjastatud digitaalselt)	
Kristjan Järvan	
abilinnapea